b'\n_START_ARTICLE_\nBagel\n_START_PARAGRAPH_\nEl bagel (o de vegades tamb\xc3\xa9 beigel; en jiddisch \xd7\x91\xd7\xb2\xd7\x92\xd7\x9c beygl) \xc3\xa9s un pa elaborat tradicionalment de farina de blat i que acostuma a tenir un forat al centre. Abans d\'\xc3\xa9sser enfornat es bull en aigua breument, donant com a resultat un pa dens amb una coberta exterior lleugerament cruixent. La massa sovint s\'assaboreix amb diferents productes com ara sal, ceba, all, ou, s\xc3\xa8gol. Existeixen algunes varietats no tan tradicionals com: tom\xc3\xa0quet, seg\xc3\xb3, formatge i com\xc3\xad, entre altres. Els bagels poden estar coberts de llavors de s\xc3\xa8sam o cascall, cebes o alls secs, sal grossa, o de tot al mateix temps (en angl\xc3\xa8s everything bagels, bagels amb tot).\n_START_SECTION_\nHist\xc3\xb2ria\n_START_PARAGRAPH_\nLa primera refer\xc3\xa8ncia escrita sobre el bagel que es coneix data del 1610. La hist\xc3\xb2ria que el bagel es va inventar arran de la derrota del Turcs a Viena el 1683 \xc3\xa9s nom\xc3\xa9s, doncs, una llegenda sense fonament. _NEWLINE_Posteriorment, l\'aliment es va popularitzar entre la comunitat jueva a mitjan segle XIX, quan fleques de Londres van comen\xc3\xa7ar a comercialitzar-los regularment en tres unitats. Posteriorment, l\'emigraci\xc3\xb3 a l\'Am\xc3\xa8rica del Nord de ciutadans europeus, entre ells jueus, va afavorir la implantaci\xc3\xb3 de l\'aliment i la seva comercialitzaci\xc3\xb3.\n_START_SECTION_\nPreparaci\xc3\xb3\n_START_PARAGRAPH_\nEl bagel tradicional acostuma a elaborar-se amb farina de blat, sal, aigua i llevat. Existeixen variants de la recepta que li afegeixen un toc dol\xc3\xa7 (normalment malt, sucre o mel) al bagel durant l\'elaboraci\xc3\xb3. _NEWLINE_Normalment es barregen els ingredients per formar una massa. Des de la massa es van fent els bagel segons la forma tradicional amb un forat al centre. Despr\xc3\xa9s es deixen llevar durant 12 hores a baixa temperatura, i despr\xc3\xa9s es couen en aigua que no contingui additius. Finalment, es fiquen al forn a temperatura alta.\n_START_SECTION_\nFarciment\n_START_PARAGRAPH_\nTot i que un bagel pot menjar-se sol, el m\xc3\xa9s habitual \xc3\xa9s que acostumi a tallar-se i consumir-se amb algun acompanyament. Tradicionalment acostumen a farcir-se de mantega o crema de formatge. \xc3\x89s com\xc3\xba afegir salm\xc3\xb3 fumat, tom\xc3\xa0quet, ceba o una combinaci\xc3\xb3 d\'aquests; una combinaci\xc3\xb3 tradicional en la cultura jueva als Estats Units \xc3\xa9s crema de formatge, ceba, t\xc3\xa0peres i salm\xc3\xb3 fumat (d\'un tipus anomenat "lox")._NEWLINE_Tamb\xc3\xa9 pot introduir-se farciment amb la intenci\xc3\xb3 de fer entrepans per a l\'esmorzar com ara ou, formatge, pernil i d\'altres; els entrepans fets amb bagels s\xc3\xb3n una opci\xc3\xb3 comuna en el menjar r\xc3\xa0pid als Estats Units. Una altra variant s\xc3\xb3n els anomenats "pizza bagels", amb salsa de tom\xc3\xa0quet i formatge.'